**61. A nyíregyházi Városháza épülete**

Nyíregyháza főterének, a Kossuth térnek az egyik érdekessége, hogy a mai Városháza előtti terület volt mindig a település központja. A tér meghatározó épülete a megyeszékhely egyik legrégebbi középülete, az eklektikus stílusú, műemléki rangra emelt Városháza, amely a fennállása óta számos megyei és városi hivatalnak adott otthont. Az árkádos bejáratú, reneszánsz hangulatú, eklektikus épület földszinti traktusát 1840-ben kezdték építeni Povolny Ferenc (1777-1847) debreceni építőmester tervei alapján és Lipniczky Imre helyi kőművesmester kivitelezésében, amelyet 1842-ben vehettek birtokba a város tisztviselői.

Az 1867-es kiegyezés után, a Törvényszék Nyíregyházán való felállításának lett a következménye, hogy a Városházát Benkó Károly (1837-1893) pesti építész tervei alapján, eklektikus stílusban a korábbi épület nagy részének átalakításával emeletesre bővítették, amely így ettől kezdve „igazságügyi palota”-ként funkcionált. A törvénykezés hivatalai 1872-től kezdtek beköltözni az épületbe, míg a homlokzat két szélén egy-egy 170 cm magas, öntött cinkből készült nőalak, a római Juszticia megkettőzött ábrázolása kapott helyet. A Városháza dísztermében zajlott le 1883-ban a hírhedt „tiszaeszlári per.”

Miután 1876-ban Nyíregyháza lett az új megyeszékhely, Nagykállóból megérkezett a vármegyei adminisztráció is, amely az épület nagytermében tartotta a törvényhatósági üléseit. Végül 1891-ben a Városháza északi részéből kitelepült a Törvényszék, míg a vármegye tisztviselői 1892-ben költöztek át az Alpár Ignác tervezte Megyeháza új épületébe. 1912-re nyerte el a Városháza a ma is látható külső képét. Az épületben számos nagy történelmi személy megfordult: dr. Eötvös Károly (1842-1916) ügyvéd, Mikszáth Kálmán (1847-1910) író, de a vendégszoba lakója volt Móricz Zsigmond (1879-1942) író is.